ORDE do 14 de agosto de 2008 pola que se subscriben e se modifican os concertos educativos cos centros docentes privados de educación infantil, educación primaria, educación secundaria obrigatoria, educación especial, programas de cualificación profesional inicial, ciclos formativos de grao medio e ciclos formativos de grao superior.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 27/08/2008

A Orde do 10 de xaneiro de 2005 (DOG do 14 de xaneiro) ditou as normas para a aplicación, a partir do curso académico 2005-2006, do réxime de concertos educativos previstos na Lei orgánica 8/1985, do 3 de xullo, reguladora do dereito á educación e no Real decreto 2377/1985, do 18 de decembro, polo que se aproba o Regulamento de normas básicas sobre concertos educativos.
A Orde do 12 de xaneiro de 2007 (DOG do 17 de xaneiro) regulou o réxime de concertos educativos, a partir do curso académico 2007-2008, para as ensinanzas de educación infantil en centros docentes privados. Por outra banda, a disposición transitoria décima da Lei orgánica 2/2006, do 3 de maio, de educación, no seu punto 3º establece que os concertos para os programas de garantía social referiranse a programas de cualificación profesional inicial.
Cumpridos todos os trámites previstos nas anteditas ordes do 10 de xaneiro de 2005 e do 12 de xaneiro de 2007 e tendo en conta a proposta formulada pola Dirección Xeral de Ordenación e Innovación Educativa.
Esta consellería
DISPÓN:
Primeiro.-Modificar ou subscribir os concertos educativos aprobados polas ordes do 6 de xullo de 2007 (DOG do 23 de xullo) e do 8 de agosto de 2007 (DOG do 29 de agosto), modificadas polas ordes do 20 de decembro de 2007 (DOG do 2 de xaneiro de 2008) e do 21 de decembro de 2007 (DOG do 3 de xaneiro de 2008), cos centros docentes privados que se relacionan no anexo I desta orde e que terán unha duración dun (1) ano.
Segundo.-Como consecuencia da modificación ou subscrición de concertos educativos que se contempla no antedito anexo I desta orde, publícase, no anexo II, a relación de todos os centros docentes privados acollidos ao réxime de concertos.
Os programas de cualificación profesional inicial que, como consecuencia da transformación dos seus respectivos programas de garantía social, figuran como pendentes de cualificación profesional serán obxecto da oportuna modificación unha vez que estean definidas as correspondentes cualificacións por parte do Ministerio de Educación, Política Social y Deporte.
Terceiro.-Aprobar a formación en centros de traballo, anexo III, para os ciclos formativos de grao medio e grao superior de duración dun curso, que se realizará nos meses de setembro a novembro de 2008.
Cuarto.-A subscrición das modificacións, que só afectará os centros que se relacionan no anexo I desta orde, efectuarase mediante addenda ao documento administrativo de formalización de concerto educativo subscrito polo centro. Esta addenda será asinada pola conselleira de Educación e Ordenación Universitaria e polo titular do centro privado ou persoa con representación debidamente acreditada.
Os anteditos centros deberán acreditar ante a Dirección Xeral de Ordenación e Innovación Educativa, no prazo dun mes desde a publicación desta orde no Diario Oficial de Galicia, que se atopan ao corrente das súas obrigas tributarias estatais e autonómicas e da Seguridade Social. No caso das novas suscricións realizarase o correspondente documento administrativo de formalización de concerto.
Se o titular do centro privado non subscribise o documento de formalización na data que se lle notifique, entenderase decaído no seu dereito.
Quinto.-Esta orde terá efectos económicos e administrativos do 1 de setembro de 2008.
Sexto.-Contra esta disposición, que esgota a vía administrativa, os interesados poderán interpoñer recurso potestativo de reposición perante a conselleira de Educación e Ordenación Universitaria, no prazo dun mes, a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, perante o Tribunal Superior de Xustiza de Galicia, de conformidade coa Lei 29/1998, reguladora da xurisdición contencioso-administrativa.
Santiago de Compostela, 14 de agosto de 2008.
Laura Sánchez Piñón
Conselleira de Educación e Ordenación Universitaria
Ver referencia pdf "16500D004P020.PDF"